Oust Mølleskolens Høringssvar vedr. besparelser på specialskolerne 2020-2023.

Det er ganske svært at gennemskue, hvad den reelle besparelse for Oust Mølleskolen vil være, derfor vil vores høringssvar tage sit afsæt på et mere overordnet niveau.

Besparelsen skal ske via takstreduktion. Der nævnes i den forbindelse takst 1 - 2 og 3, under hvilke vores elever ikke er omfattet. Så derfor ønskes der en nærmere beskrivelse af hvori besparelsen er ift. Oust Mølleskolen.

Når der er tale om en besparelse på 4 %, kan der kun tages fra personale, og som vi forstår forslaget, vil disse penge ikke tilføres almenområdet, hvilket ellers tidligere har været en politisk prioritering.

Det bekymrer os, at det forventes at et reduceret personale skal varetage samme specialpædagogiske og undervisningsmæssige ansvar for en ikke-reduceret elevgruppe. Det giver selvsagt udfordringer ift. at nå de ministerielle mål og det udfordrer det generelle arbejde med elever med svære sociale og emotionelle vanskeligheder.

Vi vil gerne have svar på, om udvalget har overvejet konsekvenserne af besparelser på dette område på sigt. Her tænker vi særligt på den psykiske belastning, som personalet kan opleve i kraft af et øget arbejdspres, men naturligvis også at elever og forældre ikke vil opleve at få den samme opbakning og støtte, som tidligere. Det må give øgede udgifter på længere sigt.

Ligeledes kommer det til at ramme inklusionsindsatsen, da denne er en tidskrævende proces, som kræver god forberedelse og stærk kommunikation mellem de forskellige interessenter i elevens skolegang. Det vil formentlig være her, at man kan være nødt til at reducere tidsforbruget, så det ikke bliver på den pædagogiske indsats, altså de “varme hænder”.

Pernille Heibøll Sørensen Susie Søndergaard Charlotte Rosenberg

koordinator Formand skolebestyrelsen skoleleder